Hvis det var muligt at give 0 stjerner ville det være mere passende her.

Skiftede fra Oister til TDC den 8. december og siden da har jeg været i kontakt med deres kundeservice hver eneste dag, med klager over fejl de har lavet og bliver ved med at lave.

De første par dage kunne jeg ikke bruge deres selvbetjening da det krævede at tilføje sit abonnement til sin personlige login. Services som TDC Play kræver også denne tilføjelse, så dem kunne jeg heller ikke bruge de første par dage hos TDC. Siden hvor tilføjelsen sker meldte bare konstant fejl. Da det endelig begyndte at fungere står der pludselig et beløb på 830 kr for forbrug af data, som jeg ifølge siden skulle have brugt i løbet af en halv time, selvom jeg har 10 GB data inkluderet i mit abonnement og indtil videre kun har brugt 1GB!?!?
Ringer til deres kundeservice for at få en forklaring på det, men de kan ikke hjælpe mig før jeg har modtaget en regning på det. Det vil sige at jeg bare er nødt til at lade forbruget køre sig op i flere tusinde kroner og afvente en regning på det, før de overhovedet vil kigge på fejlen. Først der kan jeg så indgive en officiel klage over det på deres hjemmeside igennem udfyldelse af formularer og alt muligt. Det er åbenbart ikke en mulighed for dem at kigge på fejlen imens den sker, men skal kigge på det efterfølgende. Deres fejl resulterer bare i at kunden skal besværes med klageprocedurer, formularer, osv., osv. . De er åbenbart ligeglade med mit abonnement, men registrerer og beregner forbrug udenom abonnementets inkluderede forbrug!

Ved køb af telefonen meldte jeg mig også til skjult nummer ordning, for at slippe for de telefonsælgere der konstant er efter en. Da jeg ringer til dem for at meddele fejlen ved selvbetjening tjekker jeg for en sikkerheds skyld om denne aftale også er registreret hos dem. Det får jeg at vide at det ikke var det, men at han nok skal få det ordnet med det samme og oplyser mig at det nu er fikset imens vi taler i telefonen. Idag bliver jeg så ringet op af en telefonsælger og opdager at min telefon nr. slet ikke er hemmelig og er registreret både på de gule sider og krak! Jeg ringer til TDC kundeservice igen og får at vide at hun ændrer det med det samme, så mit nummer bliver hemmelig. Det vil sige at den tidligere medarbejder løj direkte til mig da han sagde at han nu har fikset det og vil bare fremstå hjælpsom over telefonen, uden reelt at gøre noget som helst ved den registreringsfejl de har lavet.

Jeg meldte mig også til måneds betaling ved abonnements oprettelse, og det tjekkede jeg også da jeg talte med dem 3 gange om det er måneds, eller kvartals betaling og fik bekræftet hver gang at jeg vil blive opkrævet pr måned. 2 dage efter den sidste samtale sender de mig så regninger helt frem til april måned og at de alle skal betales om et par dage. Stik modsat det jeg meldte mig til og det alle de kundeservice medarbejdere bekræftede var registreret hos dem. Så ringer jeg igen og efter 45 minutters ventetid i telefonen, taler med en medarbejder som godt kan se at der er sket en fejl og forklarer at hun vil fjerne den regning og sende mig de rigtige, altså de regninger der inkluderer kun en måneds abonnement og at de nok skal blive sendt på de rigtige tidspunkter, så jeg ikke skal betale dem kvartalvis, da det ikke er aftalen vi har indgået. Nu tjekker jeg selvbetjeningen og det hun lovede hun ville gøre er slet ikke gjort. Det er stadigvæk de gamle regninger der står der og til den samme betalings dato. Så ringer jeg til dem igen og da får jeg pludselig kun muligheden for at rykke regningen lidt frem, men skal stadigvæk betale dem kvartalvis?!?! Forklaringen lyder på at de allerede har udskrevet regningen, så hun kan ikke ændre det, det skal bare betales. I øvrigt bliver medarbejderen vildt fornærmet over at jeg siger at jeg er ligeglad med at den allerede er udskrevet, så må de bare trække den tilbage og lave en ny i forhold til den aftale der er indgået imellem mig og TDC. Da bliver medarbejderen lidt hidsig og begynder med anklager at jeg slet ikke vil hjælpes og at hun ikke kan hjælpe mig hvis jeg er ligeglad osv, osv, at jeg ikke er til at tale med og at jeg slet ikke vil høre efter. Jeg afventer så hendes løsning på problemet og så gentager hun bare den samme forklaring en gang til, altså at regningen allerede er udskrevet så det skal jeg bare betale. Jeg har godt nok forstået hendes forklaring første gang, så der var ingen grund til hidsigheden, men jeg kan ikke godtage at de bare ændrer i aftalerne, uden at spørge kunden først, at de ikke kan trække regninger tilbage, da det "allerede er udskrevet" og tvinger kunden med mafialignende metoder til at betale abonemmentet flere måneder i forvejen ved at sende bare regninger, true med gebyrer hvis de ikke er betalte til den dato de har sat den til og efterfølgende ikke vil rette fejlen, men kunden skal bare betale det. Det er åbenbart lettere at ændre i biblen, end TDCs udskrevne regninger, selvom det er dem der bryder den indgåede aftale med kunden.

Det mærkeligste ved TDCs kundeservice er at alle de gange jeg har klaget over noget, fik jeg standard svar: "vi beklager, jeg har nu rettet det til det rigtige", men i virkeligheden gør de faktisk slet ikke noget!! Så bliver jeg nødt til at ringe igen, får lov til at tale med en ny medarbejder, skal forklare det hele om igen, får at vide at det nu er fikset og at de ikke kan forklare hvorfor den tidligere medarbejder ikke har løst det og så opdager man et par dage efter at de heller ikke har gjort noget ved fejlen!

Jeg har nu brugt mere tid på telefonen i kontakt med deres kundeservice om alle de fejl i de sidste 2 uger, end jeg har brugt på de sidste 3 år som kunden hos Oister (de ovenfor beskrevne, er kun et par eksempler på de problemer jeg er stødt på).

Ved sidste kontakt til dem har jeg krævet at tale med deres superviser, da jeg gerne vil have alle de problemer løst en gang for alle, så jeg ikke skal bruge mere af min tid på at vente i køen ved telefonen. Jeg blev lovet at jeg vil blive kontaktet af en i løbet af i dag, eller i morgen. Nu er det spændende at se om jeg overhovedet bliver kontaktet af nogen og hvad deres svar/løsning på de her problemer er. 

Jeg vil klart ikke anbefale jer TDC! Hold jer langt væk! Alt det der kunne gå galt ved skift til TDC er gået galt. Kundeservice siger en ting til kunden i telefonen, men gør stik det modsatte lige så snart de har lagt på. Jeg har allerede fortrudt inderligt denne skift til TDC og nu, 2 uger efter skift, kigger jeg allerede efter en ny teleudbyder og lægger planer om at skifte lige så snart min 6 måneders bindingsperiode er udløbet. Hvis de bare gjorde de ting de siger de gør, hvis de undlod at lyve overfor kunderne og holde sig til de aftaler man laver med dem, ville der nok være flere kunder der ville fortsætte med at være kunde hos dem efter de 6 måneder. De sidste 2 uger har overbevist mig om at jeg i hvert fald ikke skal blive hos TDC.